
Előterjesztés
a Közgyűlés részére
Tisztelt Közgyűlés!

A Bálna Budapest Kereskedelmi és Kulturális Központ, mint Ingatlan értékesítésének előkészítésére irányuló munka összetettsége folytán a korábban júniusra tervezett döntési javaslatot, figyelemmel az előkészítés során szabályozandó valamennyi releváns feltétel meghatározása, egy eredményes nyilvános piaci értékesítés, és a Fővárosi Önkormányzat elvárásainak összehangolására, a komplex dokumentáció összeállításának időigényére jelen előterjesztésben kívánjuk a T. Közgyűlés részére megtenni, az alábbiakban részletezett feltételek szerint:
 
1. Előzmények, a Bálna Budapest Kereskedelmi és Kulturális Központ ingatlan értékesítésének indoka

A 2010-es önkormányzati választásokat követően a leköszönő városvezetéstől örökölt egyik legkomplikáltabb és legkockázatosabb, azonnali cselekvést igénylő ügy a CET (Közraktárak) Projekt volt (továbbiakban: Projekt). A beruházást olyan szerződések szabályozták, amelyek előnytelenek voltak a Fővárosi Önkormányzatnak, így többek között súlyosan aránytalanul, 31 milliárd forinttal terhelték meg az Önkormányzat költségvetését. A helyzetet még bonyolultabbá tette, hogy a PPP konstrukció beruházója, a PORTO Investment Hungary Kft. (PORTO) eltért a közbeszerzési eljárással létrejött szerződésektől, késedelembe esett, nem kívánta megvalósítani az ú.n. Kulcsrakész Állapot szerződéses feltételeit, és azt a látszatot keltette, mintha a szerződés hiánytalan és hibátlan teljesítésével kapcsolatos önkormányzati elvárás a projektből való kiszorítását célozná, a szerződések teljesítésének ellehetetlenítését jelentené. Az Önkormányzat ebben a komplex műszaki és jogi helyzetben nem tehetett mást, mint a kockázatcsökkentés érdekében megkövetelte a szerződések maradéktalan betartását, érvényesítette biztosítéki jogait, mindenekelőtt a késedelemből eredő kötbért. A következetes önkormányzati álláspont műszaki, gazdasági és jogi természetű vitákat váltott ki a beruházóval, a generálkivitelező WHB Konzorciummal, egyes alvállalkozókkal és a finanszírozó bankkal. PORTO ráépítés címén tulajdoni igényt formált az ingatlanra, megtagadta az Ingatlan birtokba adását. Mindez oda vezetett, hogy PORTO, a generálkivitelező WHB konzorcium, két bérlő, a CET Evet Kft. és a finanszírozó bank, az MKB Bank Zrt. (a továbbiakban: MKB vagy Bank) összesen 10 pert és 3 nemperes eljárást kezdeményezett az Önkormányzat ellen. Az időközben BÁLNA-ára átnevezett kulturális és kereskedelmi létesítmény birtokba vételéről, a befejezetlen építkezés befejezéséről, a használatba vételi engedélyről, a generálkivitelező Önkormányzattal szembeni szavatosságra és jótállásra kötelezéséről, a létesítmény megnyithatóvá tételéről és üzemeltetéséről e perek és más jogi eljárások árnyékában kellett gondoskodni.
A Főváros ezen többszörösen terhelt helyzetben megtette mindazokat a lépéseket és intézkedéseket, melyek sikeresen és eredményesen elhárították a Projekt befejezését, működtetését veszélyeztető tulajdonjogi és pénzügyi kockázatokat, valamint megvalósították a biztonságos fenntartás és üzemeltetés feltételeit. 
Az elért eredmények ellenére meg kellett vizsgálni, hogy a Bálna kulturális funkciója mellett, a speciális kialakításból adódó kereskedelmi és vendéglátó-szolgáltató hasznosítás megvalósítható-e hatékonyan és költségtakarékosan, hosszú távon. A vételi és üzemeltetési szándékok megismerése alapján felvetődött, hogy az Ingatlan üzemeltetése átruházható egy professzionális befektetőre, aki fenntartja és fejleszti a kulturális közfunkciót és a kereskedelmi funkciót. Felvetődött az is, hogy esetleg a BFVK-ból kiváló önálló cég végezze ezeket a feladatokat. Mérlegelni kellett, hogy hosszú távon az Ingatlan tulajdonjogának megtartása vagy értékesítése gazdaságosabb és célszerűbb-e.
A Bálna közfunkciójának fenntartási kötelezettsége mellett, továbbá az amortizációs költségeket, valamint a piacon elfogadott tőkeköltséget is figyelembe véve, az elmúlt évek során összegyűjtött üzemeltetési tapasztalatai ismeretében megállapítható, hogy a leghatékonyabb üzemeltetési modell alkalmazásával sem biztosítható a komplexum önkormányzati keretek közötti nyereséges üzemeltetése. Ugyanakkor az elmúlt években tapasztalható ingatlanpiaci konjunktúra hatására fokozódó piaci érdeklődés mutatkozott a Bálna megvásárlása iránt. Ezen piaci érdeklődés kiváló alkalmat teremthet arra, hogy a Fővárosi Önkormányzat a közfunkció fenntartásának a piac által is vállalható kötelezettsége mellett értékesítse az ingatlant egy olyan befektető számára, aki az esetleges szinergiák felhasználásával hosszú távon is biztosítani képes a Főváros számára emblematikus épület állagának fenntartását, az abban nyújtott közösségi szolgáltatások  elérhetőségét, végső soron a Bálna beruházás eredeti céljainak megvalósítását, miközben a befolyó vételár kellő fedezetet nyújt a Bálna projekt eddigi ráfordításaira. 

1. Projekt kronológiája

A Projekt megvalósítása érdekében az Önkormányzat és a Porto között 2007. július 23.-án szolgáltatási szerződés (a továbbiakban: Szolgáltatási Szerződés) jött létre, melynek értelmében a Porto – az erre irányuló közbeszerzési eljárás nyerteseként – vállalta a 1093 Budapest IX. kerület Fővám tér 11-12. címen található, 37061/7 helyrajzi számú ingatlanon létrehozandó Bálna Budapest Kereskedelmi és Kulturális Központ saját finanszírozásban történő terveztetését, kivitelezését, határozott időre szóló üzemeltetését, karbantartását, valamint egyes helyiségeinek, teraszainak meghatározott feltételek szerint történő bérbeadását. Az Önkormányzat és a Porto között az Ingatlanra vonatkozó megállapodásoknak egy olyan rendszere jött létre, amely a Szolgáltatási Szerződésen kívül területhasznosításra, az Ingatlan bérlőkkel történő feltöltésére, valamint – az MKB harmadik félként történő bevonásával – a Projekt finanszírozására vonatkozó szerződéseket is magában foglalt.
A kivitelezés körébe tartozó építési (átépítési), bővítési és szerelési munkálatokat a WHB Építő Kft., valamint a West Hungária Bau Kft. (a továbbiakban együttesen: WHB konzorcium vagy cégcsoport) végezték az erre irányuló, 2009. február 10-én hatályba lépett generálvállalkozási szerződés előírásai szerint, ám a teljesítési véghatáridők (2010. augusztus 31-e, illetve 2010. október 25-e) eredménytelenül teltek el. A késedelem, továbbá a nem szerződésszerű bankgarancia hosszabbítás miatt az Önkormányzat 2011. januárjában lehívta a 3 951 000,- euró összegű teljesítési bankgaranciát. 
A Porto rendkívüli felmondása miatt, 2011. október 29-ei hatállyal megszűnt a Szolgáltatási Szerződés, az ehhez kapcsolódó Ingatlanügynöki Szerződés és Területfejlesztési Megállapodás. 
A Fővárosi Közgyűlés 2647/2011.(IX.21.) számú határozatával – a felmondási okok valótlanságának megállapítása mellett – tudomásul vette a Porto által közölt felmondást, így a jogviszony megszűnését, továbbá annak érdekében, hogy a Szolgáltatási Szerződés megszűnéséhez kapcsolódó átadás-átvételi eljárás zavartalanul lezáruljon, illetve a Projekt lebonyolítása is biztosítható legyen, 2011. november 16-ai ülésén akként határozott, hogy a Projekthez kapcsolódó feladatok ellátását a Budapest Főváros Vagyonkezelő Központ Zártkörűen Működő Részvénytársaságra (a továbbiakban: BFVK) delegálja a társasággal kötött Közszolgáltatási Keretszerződés, valamint Éves Közszolgáltatási Szerződés módosítása útján.
A PORTO és a WHB konzorcium a Szolgáltatási Szerződés erre vonatkozó egyértelmű rendelkezései ellenére megtagadta az ingatlan önkormányzati birtokba adását. Erre csak egy birtokba adásra kötelező per jogerős ítéletének végrehajtásaképpen, 2012. július 25-én került sor. Ekkor lépett az Önkormányzat az ingatlan és a hozzátartozó sétány, valamint kerékpárút birtokába, és vált a helyzet alkalmassá arra, hogy az Önkormányzat megoldást keressen  a PORTO által, saját javára kezdeményezett használatba vételi engedélyezési eljárást megszüntetve az Önkormányzat nevére szóló használatba vétel engedélyezésére. Ennek sikere érdekében többek között be kellett fejeznie a BÁLNA PORTO által be nem fejezett építkezését.
A beruházással kapcsolatosan keletkező viták lezárása, a jogi helyzet rendezésének elősegítése körében 2012. október 17-én Budapest Főváros Önkormányzata és a generálkivitelező WHB konzorcium engedményezési szerződést kötött. Ennek lényegét képezte egyebek mellett, hogy: 
(a) Budapest Főváros Önkormányzata, mint engedményes 2 857 308 euró értékű, a Porto által meg nem fizetett vállalkozói díjra vonatkozó WHB-követelést vásárolt meg 2 779 955 EUR vételárért, azaz 77 353 EUR árelőnnyel, az alvállalkozói jogos követelések kielégítésének előírásával,
(b) a WHB e szerződés alapján 37 hónapra, majd ennek a szerződésnek a módosításával 2022. november 17-ig jótállást vállalt, melynek nem teljesítése esetére 1 310 250 euró biztosítékot nyújtott egy első osztályú bankgaranciával. A jótállás a mindenkori tulajdonosra a WHB által adott jótállási jegy átadásával átruházható.
A Projekt befejező munkálatait, amelyek a tényleges használathoz elengedhetetlenül szükségesek voltak, és jelentős értéket képviseltek, Budapest Főváros Önkormányzata saját beruházásban végezte el. Az Ingatlanfejlesztési projekt végre eljuthatott oda, hogy 2013. májusában megkapta a jogerős használatbavételi engedélyt a 37061/6,37061/7, 37061/8, 37060 helyrajzi számú ingatlanokon létesült ingatlanokra. 
2013-ban PORTO a Szolgáltatási Szerződés szerinti Megszüntetési Összeg, összesen 39 210 000 EUR és 2011. október 29.-től számított késedelmi kamatai (Európai Központi Bank alapkamata + 8%) iránt pert indított az Önkormányzat ellen. E per a felek közös kérelmére azért szűnt meg, mert 2013. júniusában az Önkormányzat és PORTO elszámolási egyezséget kötött, melynek célja az volt, hogy a Szolgáltatási Szerződés megszüntetéséből eredő peresített követelésből az MKB követelését meghaladó igények, azt nem tartalmazó követelések Szolgáltatási Szerződésre tekintet nélküli rendezése, a Porto által támasztott igények, indokolt költségek valamint  az Önkormányzat igényeinek teljes körű, végleges, elszámolása és teljesítése megtörténjen. Az Egyezségben PORTO kijelentette, hogy a Közraktárak Épületegyüttes  annak valamennyi alkotórésze és tartozéka, felszerelése és berendezése — kizárólagos önkormányzati tulajdonjogának vitatásáról a teljes 6 500 000 EUR ú.n. Elszámolási Összeg kézhezvételének hatályával véglegesen és további ellenszolgáltatás nélkül lemond. Kijelentette továbbá, hogy az Elszámolási Összegen túlmenően a CET Közraktárak Projekttel összefüggő, az Egyezséggel rendezett igények körében nincs más követelése az Önkormányzattal szemben.
Erőfeszítéseink eredményeként több mint 2 évvel az eredeti átadási határidőt követően, 2013. november 8-án megnyílt a Bálna Budapest Kereskedelmi és Kulturális Központ. A megnyitása óta eltelt több mint 3 és fél év során a BFVK Zrt. mindvégig arra törekedett, hogy egyrészt minimalizálja a számos jogi és anyagi eredetű nehézséggel terhelt Projekt lezárásával összefüggő kockázatokat és veszteségeket, másrészt pedig az Ingatlan gondos és hatékony üzemeltetése, illetőleg hasznosítása során a lehető legtöbb – anyagi, illetve a közfeladat-ellátás színvonalát emelő, nem anyagi természetű – előnyhöz juttassa Budapest Főváros Önkormányzatát. Az elért eredmények egyértelműen igazolják, hogy a BFVK Zrt. sikereket ért el a létesítmény hasznosítása terén, hiszen az Ingatlan bérlői kihasználtságának mértéke jelenleg közel 70%-os és az alkalmi célú hasznosítást szolgáló helyiségek piaci alapon történő használatba adása is folyamatos és számottevő bevételforrást jelent. 
Az Ingatlannak jelenleg 11 bérlője van, melyek közül 9 üzleti célú tevékenységet végez, 2 pedig közfeladatot lát el. A bérlői összetételre vonatkozó legfontosabb adatokat jelen Előterjesztés 1. számú melléklete tartalmazza.

III. 	Az Ingatlannal kapcsolatos folyamatban lévő polgári peres eljárások és az eddig lefolyt peres és nem peres eljárások bemutatása

Az I. Fejezetben már szó volt arról, hogy az Önkormányzat konzekvens szerződéses álláspontja jogvitákat váltott k az érintettek közötti. Az Önkormányzat ellen 2011. óta az alábbi perek indultak:
Perek
1. [bookmark: _Hlk483934572]Bankgarancia per (Fővárosi Törvényszék 15.G.40.273/2011) Főváros pernyertességével zárult.
1. Birtokper (Fővárosi Törvényszék 15.G.40.273/2011) Főváros pernyertességével zárult.
1. Felmondás érvényességének megállapítására PORTO által indított per (Fővárosi Törvényszék 12.G.41.957/2011) Főváros pernyertességével zárult.
1. Megszüntetési Összeg iránti per (Fővárosi Törvényszék 12.G.41.957/2011) Főváros pernyertességével zárult.
1. MKB per I. (Pécsi Törvényszék 15.G.20.454/2012.) Főváros pernyertességével zárult.
1. WHB per (Fővárosi Törvényszék 36.G.43.818/2014) Főváros pernyertességével zárult.
1. CET Event per (jelenleg folyamatban a Fővárosi Törvényszéken, 7.G.41.142/2017)
1. MKB per II. (jelenleg folyamatban a Fővárosi Törvényszéken, 29.G.41.611/2015.)
1. Közterületi díj per (Fővárosi Közigazgatási és Munkaügyi Bíróság 10.K.30.272/2013) Főváros pernyertességével zárult.
1. Az Adriana per (jelenleg folyamatban a Fővárosi Törvényszéken 17. G.40.670/2016)
Nemperes eljárások
1. Szolgáltatási Szerződés módosítása (Közbeszerzési Döntőbizottság D.425/2011) Főváros elleni kérelem elutasítva.
2. Bankgarancia illetve bankgarancia követelés lefoglalása (Budaörsi Járásbíróság 1402-1.Vh.1159/2015) Főváros elleni kérelem elutasítva.
3. Porto által indított birtokháborítási eljárás VIII. kerületi Önkormányzat előtt Főváros elleni kérelem elutasítva.
A fent hivatkozott peres eljárásokból 7 eljárás a Fővárosi Önkormányzat alperesi pozíciójából, eredményes védekezéssel, a Főváros pernyertességével zárult, míg valamennyi nemperes eljárás azok megalapozatlansága miatt elutasításra került. E peres eljárásokról szóló, egyben az esetleges perkockázatokat is magában foglaló részletes ismertetés és összefoglaló ügyvédi vélemény jelen előterjesztés 6. számú mellékletét képezi.
A perek és nemperes eljárások kivonatos ismertetése alkalmas annak megítélésére, hogy az Önkormányzatnak a jogvitákban tanúsított következetes gazdasági és jogi álláspontja helytálló is sikeres volt. A perek és nemperes eljárások összegzéseként kijelenthető, hogy senki nem érvényesít az egész Ingatlan tulajdon- és birtokjogát akadályozó követelést az Önkormányzattal vagy más személlyel szemben, a folyamatban lévő három peres eljárás nem érinti a Bálna tulajdonjogát vagy birtokjogát. Az Ingatlan tulajdon- és birtokjoga átruházásának tehát peres kockázata nincs, ugyanakkor tény, hogy ezen perek a Fővárosi Önkormányzat, mint peres fél érintettségével továbbra is folyamatban maradnak, azok esetleges  kockázatával együtt. 

IV. Az Ingatlan átruházásával érintett Bérleti szerződések

A Bálnában bérleti jogosultsággal jelen lévő bérlők jegyzékét jelen előterjesztés 1. számú melléklete tartalmazza. Az értékesítési konstrukció szerint az Ingatlan bérleti joggal, azaz valamennyi hatályos bérleti jogviszonnyal terhelten kerül értékesítésre, az adásvételi szerződés megkötésével a helyiségbérlőknek a 2014. március 15-ét követően a Fővárossal vagy a BFVK Zrt-vel megkötött Bérleti Szerződések szerinti bérbeadói jogosultság és kötelezettség átszáll a Vevőre, így a Bérleti Szerződésekből kilépő Fővárost vagy BFVK Zrt-t megillető jogok és az őket terhelő kötelezettségek összessége a Birtokba Adás napját követő naptól kezdődően a Vevőre szállnak át. A Bérleti Szerződések átruházásával a Bérleti Szerződések biztosítékai megszűnnek, ugyanakkor a Bérlők előzetes hozzájárulása alapján az óvadéki összegek az új tulajdonos javára átutalásra kerülhetnek közvetlen a BFVK Zrt., mint bérbeadói képviselő részéről. 


V. Az Ingatlan átruházásával érintett Használati megállapodások rendezése, visszterhes bérleti jogviszonyként való átszállás eljárásrendje 

A Bálnában elhelyezett, kötelező önkormányzati feladatokat ellátó önkormányzati intézmény (Budapesti Történet Múzeum, továbbiakban BTM) és nonprofit gazdasági társaság (Budapesti Fesztivál- és Turisztikai Központ Nonprofit Kft, továbbiakban BFTK) feladatellátás elhelyezési feltételeit a Fővárosi Önkormányzat szakmai vezetése eredeti koncepció szerint ingyenes használati megállapodások fenntartására irányuló kötelezettség révén kívánta biztosítani. Az Önkormányzat a nemzeti vagyonról szóló 2011. évi CXCVI. törvényben (Nvtv.) szabályozott körben jogosult önkormányzati vagy állami közfeladat ellátása érdekében, az ahhoz szükséges mértékben, a feladatellátáshoz szükséges vagyoneszközt ingyenesen vagy kedvezményesen használatba adni. Ugyanakkor egy eredményorientált, potenciális gazdasági társaságokra is kiterjedő értékesítési feltételrendszer előzetes pénzügyi és adójogi vizsgálata során egyértelművé vált, hogy az Önkormányzat  részére a törvény által biztosított ingyenes vagy kedvezményes használatba adási, hasznosítási jogosultságot,  értékesítési feltételként már kötelezettséget, általában a piaci szereplők nem tudják értelmezni, egy gazdasági társaságot jellemző gazdálkodási-vállalkozási tevékenységgel nem összeegyeztethető elvárás, figyelemmel az Ingatlant meghatározó mértékben jellemző kereskedelmi-szolgáltató funkcióra is. 
Egy ilyen tartalmú kötelezettség, mint értékesítési feltétel, valószínűsíthetően szűkítené a lehetséges ajánlattevők körét, csökkentve az eredményes értékesítés esélyét. Annak elkerülése okán, hogy az eredményes értékesítést ezen ingyenes használati jogviszonyoknak 15 éven át történő fenntartása ne veszélyeztesse, átgondolást igényelt ezen jogviszonyok fenntartásának abszolút igénye, és helyette indokolt bérleti szerződésként való átalakításuk vállalása. Értelemszerűen a visszterhes konstrukcióból következően a jelenleg is fennálló üzemeltetési koncepció díjfizetés mellett bérleti díjfizetési kötelezettség jelenik meg ezen érinett szervezeteknél, mely az intézmény esetében működési forrás igényt, míg a gazdasági társaság esetében az Ingatlanban végzendő tevékenység bevétellel nem fedezett jellegéből adódóan kompenzációs igényt fog jelenteni a Fővárosi Önkormányzatnak.
A Fővárosi Önkormányzat és a BTM között 2014. november 29-e óta használati megállapodás van hatályban az Új Budapest Galéria elhelyezésére a Bálna épületegyüttes 952,97 m2 alapterületű helyiségcsoportjában. Ezzel egyidejűleg a Budapesti Fesztivál- és Turisztikai Központ Nonprofit Kft. által működtetendő „Budapestinfo Pont” elhelyezésére irányuló szakmai javaslata figyelembe vételével, a Fővárosi Önkormányzat elhelyezést kíván biztosítani a Bálnában, az elhelyezéshez szükséges kialakítási munkák elvégzésének feltételével.
Tekintettel az Ingatlan eredményes értékesítésére irányuló tulajdonosi szándékra, ugyanakkor figyelemmel Budapest Főváros Önkormányzatának közfeladat-ellátáshoz kapcsolódó érdekeire, a fennálló használati jogviszonyok megfelelő rendezésének igényére, két lépcsőben szükséges döntenie a Közgyűlésnek. Első lépésként a pályázat kiírásával egyidejűleg döntenie kell a BFTK NKft. új használati megállapodásáról, a kialakításhoz szükséges kialakítási feltételekről és költségekről, továbbá ezen szervezetkre irányuló későbbi bérleti szerződés tervezetek tartalmáról, melyek részévé válnak a Pályázati Dokumentációnak, így érvényesítve az Ingatlan terhekkel történő értékesítési feltételei teljes körű bemutatásának igényét és biztosítva az érintett használóknak a feladatellátást biztosító használati jogosultságuk alapvető feltételeit. Ezt követően második lépésként, az eredményes pályáztatás következtében a nyertes ajánlattevőre és a végleges adásvételi szerződésre vonatkozó döntéssel egyidejűleg jóvá kell hagynia az önkormányzati közfeladatot ellátó jogalanyokkal a visszterhes bérleti szerződéseket azzal, hogy azok aláírására legkésőbb az adásvételi szerződés aláírásával egyidejűleg kerülhet sor.  
A bérleti szerződés tartalmának kialakításánál elsődlegesen arra kell figyelemmel lenni, hogy a tényleges tulajdonosváltozás alapvetően nem érinthesse hátrányosan az önkormányzati közfeladatot ellátó BTM és BFTK NKft. közvetlen működési feltételeit, a közfeladatellátás szakmai színvonalát, ugyanakkor figyelemmel kell lenni a meglévő, piaci jellegű bérleti szerződéskere, az ahhoz való szabályozás igényére, megfelelve általában a piaci gyakorlatnak és működési feltételeknek. 
Amennyiben az Ingatlan értékesítésére irányuló pályáztatás nem jár eredménnyel, úgy ezen ingyenes használati megállapodások érvényben és hatályban maradnak

V.1. Budapesti Történeti Múzeum – Új Budapest Galéria

A BTM Budapest Főváros Közgyűlésének fenntartásában lévő országos múzeum, amely jogszabályban meghatározott közgyűjteményi, közművelődési és alkotóművészeti közfeladatokat lát el, közfeladatot ellátó jogalanynak minősül.
A jelenleg hatályos használati megállapodás helyébe lépő bérleti szerződés alapvető feltételei:
A BTM-mel az alábbi tartalmú bérleti szerződés megkötését javasoljuk:
(a) A bérleti szerződés tárgya az Ingatlanban lévő 1.201 számon nyilvántartott, 952,97 m2  alapterületű helyiségcsoport.
(b) A bérleti jogviszony időtartama 10 év határozott időtartamú.
(c) A Bérlő köteles viselni a Helyiség használatával összefüggő:
- üzemeltetési díjat, 
- közüzemi díjakat és egyéb költségeket (például: takarítás, vagyonvédelem), valamint
- Helyiségre irányadó piaci, 3000 Ft/m2/hó bérleti díjat.
(d) A bérleti jogviszony egyoldalúan csak rendkívüli felmondással szüntethető meg.
Értelemszerűen a hatályban lévő használati megállapodás a bérleti szerződés megkötésével és hatályba lépésével kerülne megszüntetésre.

V.2. Budapesti Fesztivál- és Turisztikai Központ Nonprofit Kft. 
A Budapesti Fesztivál- és Turisztikai Központ Nonprofit Korlátolt Felelősségű Társaság turisztikai szolgáltatásainak előmozdítása érdekében „Budapestinfo Pont” irodát kíván létesíteni az Ingatlan részét képező, a 0.3083 számon nyilvántartott, 63,06 m² területű helyiségében (a továbbiakban: Helyiség). A BFTK NKft. közszolgáltatási feladatainak ellátása céljából első lépésként, az eredményes pályázati eljárás alapján kötendő adásvételi szerződés létrejöttéig ingyenesen kívánja használni a Helyiséget.
A Nvtv., valamint a Fővárosi Önkormányzat tulajdonában lévő nem lakás céljára szolgáló helyiségek feletti tulajdonosi jogok gyakorlásáról szóló 40/2006. (VII.14.) Főv. Kgy. rendelet (a továbbiakban: Helyiségrendelet) 35. § (5) bekezdése szerint helyiség ingyenesen kizárólag közfeladat ellátása céljából, a közfeladat ellátásához szükséges mértékben hasznosítható. A Magyarország helyi önkormányzatairól szóló 2011. évi CLXXXIX. törvény (Mötv) 
(a) 13. §-ának 13. pontja szerint a helyben biztosítható közfeladatok körében ellátandó helyi önkormányzati feladatnak minősülnek különösen a turizmussal kapcsolatos feladatok;
(b) 23. § (4) bekezdésének 15. pontja alapján a Fővárosi Önkormányzat feladatát képezik különösen a turizmussal kapcsolatos feladatok.
A BFTK NKft. közhasznú gazdasági társaság, melynek – a cég alapító okirata, illetőleg a működésére vonatkozó szabályzatok alapján – fő tevékenységét képezi egyebek mellett:
(a) a turizmussal kapcsolatos, valamint az országos szerepkörrel összefüggő kulturális szolgáltatás körében a Fővárosi Önkormányzat részére meghatározott közfeladatok ellátása, illetve
(b) a Fővárosi Önkormányzat terület- és településfejlesztési feladatainak körében a főváros, továbbá a térség tervezésével és fejlesztésével kapcsolatos tevékenységek kialakításában marketing-kommunikációs eszközökkel való közreműködés.
Az Ingatlanban elhelyezendő „Budapestinfó-Pont” létrehozásának szándéka azt a célt szolgálja, hogy a BFTK NKft. eleget tegyen a Budapest Főváros Önkormányzatával kötött közszolgáltatási szerződésében foglalt, turisztikai információk nyújtására vonatkozó kötelezettségének (a cég e tevékenység keretében jelenleg négy hasonló irodát üzemeltet Budapest területén).
Tekintve, hogy fentiek alapján a BFTK NKft. közfeladatot ellátó jogalanynak minősül és megfelel a fent ismertetett jogszabályokban foglalt kritériumoknak, ezért a Helyiség ingyenes hasznosításának nincs jogi akadálya. Továbbá a Helyiségrendelet 17. § (1) bekezdésének b) pontja szerint mellőzhető a versenyeztetés abban az esetben, ha a hasznosítás jogszabályban előírt állami vagy önkormányzati feladatot ellátó gazdálkodó szervezet javára történik. Mivel a BFTK NKft. a fentiek alapján megfelel e kitételnek, ezért a versenyeztetés mellőzését lehetővé tevő jogszabályi feltételek is maradéktalanul fennállnak.
A megkötendő használati megállapodás tartalma, a kialakítás feltételei
A BFTK NKft.-vel az alábbi tartalmú használati megállapodás megkötését javasoljuk:
(a) A jogviszony a megállapodás hatályba lépésétől 15 év határozott időtartamra jön létre, azzal a kitétellel, miszerint a nemzeti vagyonról szóló 2011. évi CXCVI. törvény 11. § (10) bekezdése alapján a megállapodás időbeli hatálya egy alkalommal, legfeljebb 5 évvel meghosszabbítható, amennyiben használó szerződésszerűen, késedelem nélkül teljesítette a megállapodásban előírt valamennyi kötelezettségét.
(b) A BFTK NKft. közfeladatot ellátó jogalanyként ingyenesen – azaz bérleti díj fizetésére vonatkozó kötelezettség nélkül – jogosult használni a Helyiséget.
(c) A BFTK NKft. köteles viselni a Helyiség használatával összefüggő:
- üzemeltetési díjat, 
- a közüzemi díjakat és egyéb költségeket (például: takarítás, vagyonvédelem), valamint
- a Helyiségre irányadó piaci bérleti díj áfa tartalmát.
A „Budapestinfo Pont” kialakításával összefüggő költségek biztosítására egy egyszeri, támogatási jellegű megállapodást indokolt kötni az alábbiak szerint:
(a) A „Budapestinfo Pont” kialakítása a használatba adandó helyiség szellőzési, fűtési, világítási rendszerének kiépítését, bútorozását, szükséges tárgyi eszközökkel való felszerelését foglalja magában.
(b) A kialakítás költségeire a Fővárosi Önkormányzat nettó 19.655 e Ft támogatást biztosít. 
A kialakítás költségeire „810601 Budapesti Fesztivál- és Turisztikai Központ Nonprofit Kft.” cím kiadási, azon belül az egyéb beruházási célú támogatások áht-n kívülre és az EU-nak előirányzaton az ezévi költségvetésben 75.000 e Ft került biztosításra. Tekintettel arra, hogy ezen összeg egy nagyobb 180 m2 alapterületű helyiségben történő kialakítási költségét tartalmazta, ezért a 75.000 e Ft és a 19.655 e Ft közötti különbözet a „930001 Általános tartalék”-ba kerül visszapótlásra.

A használati megállapodás helyébe lépő bérleti szerződés alapvető feltételei:
A BFTK NKft.-vel az alábbi tartalmú bérleti szerződés megkötését javasoljuk:
(a) A bérleti szerződés tárgya az Ingatlanban lévő 63,06 m2  alapterületű helyiség.
(b) A bérleti jogviszony időtartama 10 év határozott időtartamú.
(c) A Bérlő köteles viselni a Helyiség használatával összefüggő:
- üzemeltetési díjat, 
- közüzemi díjakat és egyéb költségeket (például: takarítás, vagyonvédelem), valamint
- Helyiségre irányadó 3000 Ft/m2/hó piaci bérleti díjat.
(d) A bérleti jogviszony egyoldalúan csak rendkívüli felmondással szüntethető meg.
A BFTK NKft. esetében is az eredményes értékesítésről szóló döntésig a hatályban lévő használati megállapodás a bérleti szerződés megkötésével és hatályba lépésével kerülne megszüntetésre

VI. Pályázati eljárás

[bookmark: _Hlk483253967][bookmark: _Hlk483172754][bookmark: _Hlk488837581]A pályázati eljárás a Budapest IX. Ker. 37061/7. helyrajzi számmal nyilvántartott, 12 975 m² alapterületű, természetben Budapest IX. Fővám tér 11-12. / Budapest IX. kerület, Közraktár utca 1. sz. alatti, kivett kereskedelmi és kulturális központ művelési ágú és megnevezésű beépített Telek és az alkotórészét képező műemlék felülépítmények nyilvános értékesítésére irányul.
A korábbi döntési javaslatban általánosságban megfogalmazott közcélú oktatási, kulturális, tudományos, nyilvános múzeumi feladatok, mint elvárások helyett, figyelemmel az ingyenes használat fenntarthatósága  körében kifejtett általános piaci szempontokra, szükséges megfelelően szabályozni ezen közcélú elvárások terjedelmét és feltételeit, megszegésük következményeit, természetesen továbbra is előírva az Ingatlan értéke és társadalmi presztízse megőrzésének követelményét, az Ajánlat részeként csatolandó részletes használati és hasznosítási koncepció benyújtását.
Az értékesítési feltételrendszer meghatározása során a Fővárosnak, mint ingatlantulajdonosnak és eladónak az önkormányzati szempontokon túl igazodnia kell az általános piaci feltételekhez is annak érdekében, hogy egy eredményes értékesítést célul kitűzve a hivatkozott megtérülési, költséghatékonysági önkormányzati szempontok érvényesülhessenek. 
A komplex előkészítés részeként az Ingatlan értékesíthetősége feltételi egyszerűsítésének körében, részben biztosítva az Ingatlan, annak építményei jogi és műszaki egységére irányuló követelményt a korábban 37061/8 hrsz-ú „kivett közterület” megnevezésű ingatlan egyesítésre került a Bálna felülépítmény alatt fekvő 37061/7 hrsz-ú telekkel. A telekalakítás eredményes, jogerős befejezésével a két telek 37061/7. hrsz. alatt egyesült, melynek területe a 37061/8. helyrajzi számú ingatlan területével növekedett. 
Mivel az Ingatlan nemzeti vagyonnak minősül, ezért egy esetleges adásvétel realizálása kapcsán különös jelentőséggel bír a tisztességes, továbbá transzparens piaci verseny lehetőségének és feltételeinek megteremtése, illetőleg az összességében legkedvezőbb ajánlat kiválasztási szempontjainak kidolgozása. 

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet előírásai szerint – összhangban a nemzeti vagyonról szóló 2011. évi CXCVI. törvény szabályaival – az Ingatlan elidegenítésére versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányossága mellett van mód.
A pályázati kiírás tervezetének legfontosabb paraméterei az alábbiak:
a) [bookmark: _Hlk484092081][bookmark: _Hlk484617316]A BFVK Zrt. az értékesítés tárgyát képező Ingatlanra értékbecslést készített, melynek alapján az Ingatlan vonatkozásában ajánlatkérő által az előterjesztés 7. számú mellékletét képező ingatlan vagyonértékbecslés alapján meghatározott kötelező legalacsonyabb vételár: 11 000 000 000 Ft + áfa (Tizenegymilliárd forint +áfa);
b) Az Ingatlannal ügyleti egységet képező, az előterjesztés 8. számú mellékletét képező ingóleltár szerinti ingóságok irányára: 6 000 000 Ft + áfa (Hatmillió forint +áfa). 
c) A pályázati dokumentáció (a továbbiakban: Dokumentáció) vételára 3 000 000 Ft + áfa (Hárommillió forint +áfa). A Dokumentáció nem ruházható át.
d) Ajánlatot tehet bármely belföldi vagy külföldi természetes személy, továbbá a nemzeti vagyonról szóló 2011. évi CXCVI törvény előírásait maradéktalanul teljesítő (egyebek mellett az átláthatóság kritériumának is megfelelő) belföldi vagy külföldi jogi személy, egyéni cég vagy személyes joga szerint jogképes szervezet, amelynek személyes joga szerinti jogképessége az Ingatlan, mint ingatlan tulajdonjogának megszerzésére is kiterjed (előtársaság ugyanakkor nem vehet részt a pályázati eljárásban).
e) Az ajánlatkérő által létrehozott adatszobában elhelyezett dokumentumokból ismerhetők meg az Ingatlanra, illetve az ingóságokra vonatkozó mindazon információk, melyeket a Dokumentáció nem tartalmaz. Az adatszobában lévő dokumentumok megtekintésére az ajánlatkérő által biztosított kísérettel, előre egyeztetett időpontban van lehetőség.
f) Az ajánlattevő által megfizetendő ajánlati biztosíték összege 1 000 000 000 Ft – azaz egymilliárd forint-, mely az ingatlan adásvételi szerződés hatályba lépését követően a vételárba beszámítandó szerződéses biztosítékká (foglalóvá) alakul át.
g) Az ajánlattevő ajánlatának részeként részletes használati és hasznosítási koncepciót nyújt be a szerződésben előírt közcélú oktatási és/vagy kulturális, tudományos, nyilvános múzeumi funkciók működtetésére. 
h) Több érvényes ajánlat esetén az Ajánlatkérő az Ajánlatok nettó összege alapján rangsorba állítja az érvényes Ajánlatokat. A pályázat lebonyolítása több érvényes pályázat esetén két fordulós. A második fordulóban árverésre kerül sor.
i) A második fordulóban Árverésre minden érvényes ajánlatot benyújtott Ajánlattevő meghívásra kerül. Egyetlen érvényes ajánlat esetén Árverés megtartása nélkül a kötelező vételárat legalább megajánló Ajánlattevő nyilvánítható nyertessé, feltéve, hogy maradéktalanul megfelelt a pályázati kiírásban, illetőleg a Dokumentációban foglalt valamennyi kritériumnak.
j) Az Árverés nyertese az az ajánlattevő, aki a kiírásban foglalt szempontoknak és a Fővárosi Önkormányzat tulajdonosi érdekeinek figyelembevételével a legmagasabb vételi ajánlatot tette. Az Eljárás nyertese az az Ajánlattevő, aki a Dokumentációban foglalt szempontokra és a Fővárosi Önkormányzat tulajdonosi érdekeire figyelemmel, az Ingatlanra meghatározott induló árat legalább elérő legmagasabb nettó vételárat ajánlja, vállalja a Dokumentációban és az Adásvételi Szerződésben meghatározott feltételek teljesítését, és akit a Fővárosi Közgyűlés ez alapján kijelöl és feljogosít a Szerződés megkötésére. 
k) Ajánlatkérő vagy BFÖ jogosult arra, hogy indokolás nélkül eredménytelenné nyilvánítsa a pályázati eljárást annak bármely szakaszában.



VII. Az ingatlan-adásvételi szerződés tervezete
A pályázati kiíráshoz mellékelt adásvételi szerződés tervezetének lényegi paraméterei, valamint a szerződéssel összefüggő legfontosabb információk az alábbiak:
a) [bookmark: _Hlk483174272]Az adásvétel tárgya a 37061/7. helyrajzi szám alatt nyilvántartott, a fentiekben részletezett Ingatlan.
b) A vételár nem lehet kevesebb, mint 11 000 000 000 Ft + áfa. 
c) Az ajánlati biztosíték a szerződést megkötését követően foglalónak minősül.
d) Az eladásra kínált ingatlan tekintetében elővásárlási jog illeti meg: 
· Az Ingatlan tekintetében a Magyar Államot első helyen, a nemzeti vagyonról szóló 2011. évi CXCVI. törvény 14. § (2) bekezdés alapján elővásárlási jog illeti meg. Az Ingatlan tekintetében a Magyar Államot a kulturális örökség védelméről szóló 2001. évi LXIV. törvény 86. § (1) bekezdés b) pontja alapján szintén, az ingatlan-nyilvántartásba be nem jegyzett elővásárlási jog illeti meg, amely jogot a kulturális örökség védelméért felelős miniszter gyakorolja országos illetékességgel. A Magyar Államot az egyes állami tulajdonban lévő vagyontárgyak önkormányzatok tulajdonába adásáról szóló 1991. évi XXXIII. tv. 39.§ (3) bekezdése alapján ugyancsak elővásárlási jog illeti meg, melyet a feladatkör szerint felelős miniszter gyakorol. 
· a Budapest IX. Kerületi Önkormányzatot az egyes állami tulajdonban lévő vagyontárgyak önkormányzatok tulajdonába adásáról szóló 1991. évi XXXIII. törvény 39. § (2) bekezdése, valamint a kulturális örökség védelméről szóló 2001. évi LXIV. törvény 86. § (1) bekezdésének a) pontja alapján.
e) A jogügylet érvényességéhez a kulturális örökség védelméről szóló 2001. évi LXIV. törvény 44. § (1) bekezdés a) pontja alapján az illetékes miniszter jóváhagyása szükséges, e jóváhagyás nélkül tehát érvénytelen az adásvételi szerződés. 
f) A szerződés megkötésekor a bérlőkkel fennálló bérleti szerződések, bérleti jogviszonyok Vevőre szállnak át.
g) A Vételár megfizetésének feltételei:
· [bookmark: _Hlk488844348]valamennyi elővásárlásra jogosult lemondó jognyilatkozata (illetve a jognyilatkozat megtételére rendelkezésre álló idő elővételre irányuló jognyilatkozat nélküli lejárata), 
· az Ingatlanon a jelen Szerződés aláírását megelőzően fennálló valamennyi ingyenes helyiséghasználati szerződés megszüntetése, bérleti szerződések megkötése,
· Fővárosi Önkormányzat Csarnok és Piac Igazgatósága („CSAPI”) ingatlanhasználatának megszüntetése, a CSAPI által megkötött bérleti szerződések megszűnésével egyidejűleg,
· A Jótállási Jegy biztosítékául szolgáló bankgaranciához, annak összegéhez a Vevő, mint új jogosult által történő hozzáférés biztosítása 
h) A tulajdonjog bejegyzésére a miniszteri jóváhagyást követően letétbe helyezett bejegyzési engedély birtokában, a vételár hiánytalan megfizetését követően kerül sor.
i) A birtokba adás a vételár megfizetését követően, jegyzőkönyv felvétele mellett történik.
j) A vevő részéről kötelezettségként vállalt közoktatási-kulturális funkcióra irányuló kialakítási és fenntartási feltételek megsértése esetére 500 millió Ft kötbér kerül kikötésre.


VIII. Jótállás és szavatossági kötelmek (Garancia) 

A Projekthez kapcsolódó átépítési, bővítési és szerelési munkálatokat végző WHB cégcsoport valamint az Ingatlan vonatkozásában tulajdonosi jogokat gyakorló Budapest Főváros Önkormányzata 2012. október 17-én Visszterhes Engedményezési Szerződést kötöttek, melynek részeként a WHB cégcsoport Szavatossági és Jótállási Nyilatkozatot tett (ún. Jótállási Jegy) az Ingatlan kivitelezésére, állagára, műszaki alkalmasságára irányulóan. 
Felek 2015. november 25-ei hatállyal akként módosították a közöttük létrejött visszterhes engedményezési szerződést, hogy a WHB a szavatossági és/vagy jótállási kötelezettségének megsértésével okozott vagyoni hátrányok megtérítésének biztosítékául a visszterhes engedményezési szerződésben vállalt, visszavonhatatlan és feltétel nélküli bankgarancia nyújtására vonatkozó kötelezettségét további 7 évvel meghosszabbította 2022. november 22-ei lejárattal, 700 000 EUR értékben. A WHB jótállási nyilatkozatai és a bankgarancia feltételei szerint a WHB az Ingatlan mindenkori tulajdonosával szemben köteles eleget tenni a jótállási kötelezettségének és a bankgaranciában nevesített személy jogosult a biztosítéki bankgarancia lehívására.
A WHB-val fentiek szerint kötött megállapodásnak és Jótállási Jegyben foglalt szavatossági-jótállási kötelezettségeinek az Ingatlannak az ajánlattevők által megismerhető műszaki állapotban történő értékesítése, valamint a Fővárosnak, mint eladónak a Ptk-ban szabályozott általános kellékszavatossági kötelezettsége körében meghatározó szerepe van, figyelemmel az Ingatlan egyedi tervezésű és kivitelezésű üveghéjszerkezetének ismert problémáira, mely épületrész és konstrukció megfelelősségével kapcsolatos műszaki vizsgálatok, tesztek jelenleg is folyamatban vannak.

IX. Összegzés:

Megállapítható, hogy a Főváros egy számára előnytelen, nem megfelelően kidolgozott PPP konstrukciót örökölt meg. Az önkormányzatnak számos jogvita eredményes vitelével sikerült a PPP konstrukciót lezárni, az Ingatlanra irányuló fejlesztési beruházást befejezni, az Épületegyüttes hasznosítását megkezdeni, a Főváros polgárai részére átadni. Az Önkormányzat a Projektre irányuló bonyolult és összetett feltételrendszerben mindvégig megkövetelte a szerződések maradéktalan betartását, érvényesítette biztosítéki jogait, a késedelemből eredő kötbért, megnyitotta a Bálnát. Ugyanakkor a Bálna megnyitását követő piaci tapasztalatok alapján egyértelművé vált, hogy a versenypiacon is részt vevő kulturális és kereskedelmi központ hatékony és eredményes üzemeltetése a köztulajdon hasznosítását rendező jogszabályok betartása mellett csak korlátozottan valósítható meg, amelynek nyomán a beruházás megtérülése a piacon elvárt időhorizonton jelentősen túlmutat. Figyelemmel azonban az ingatlanpiac pozitív változására, a Bálnának a Fővárosban betöltött emblematikus szerepére, az ingatlan iránti fokozott érdeklődésre a Bálna értékesítése nagyobb megtérülést biztosíthat a tulajdonos számára, az önkormányzati közfeladatok érvényesülése, a Bálnához, mint kulturális központhoz kapcsolódó közoktatási-kulturális funkciók fenntartása mellett. 

Fentiek alapján a következő javaslatot terjesztem a Tisztelt Fővárosi Közgyűlés elé döntés céljából.
Tekintettel arra, hogy a tulajdoni lap szerint az Ingatlan műemléki jelentőségű terület és műemlék, valamint arra, hogy az Ingatlan jelenleg a CSAPI és a BTM elhelyezését szolgálja és a Fővárosi Önkormányzat tulajdonában lévő nem lakás céljára szolgáló helyiségek feletti tulajdonosi jogok gyakorlásáról szóló 40/2006. (VII.14.) Főv. Kgy. rendelet (továbbiakban: Vr.) 53. és 54. § szerint szerepel azok alapító okirataiban, ezért a Vr. 6. § (1) bekezdés 5. pontja alapján az Ingatlan korlátozottan forgalomképesnek minősül. 
A Fővárosi Önkormányzat tulajdonában lévő nem lakás céljára szolgáló helyiségek feletti tulajdonosi jogok gyakorlásáról szóló 40/2006. (VII.14.) Főv. Kgy. rendelet 35. § (1) bekezdése szerint helyiség bármely jogcímen történő ingyenes hasznosításáról a Fővárosi Közgyűlés minősített szavazattöbbséggel dönt.
Az Ingatlan a Fővárosi Önkormányzat Vagyonkimutatásában az „Egyéb korlátozottan forgalomképes ingatlanok” között van nyilvántartva, ezért a Vagyonrendelet 23. § (1) bekezdés a) pontja alapján a korlátozottan forgalomképes vagyonelem elidegenítése, továbbá a korlátozottan forgalomképes vagyonelem tulajdonjogának változásával járó egyéb döntések meghozatala tekintetében a tulajdonosi jogokat a Fővárosi Közgyűlés gyakorolja, minősített szavazattöbbséggel.
A kialakításhoz kapcsolódó előirányzatok módosítására jelen Közgyűlésen külön napirendi pont keretében kerül sor.


Határozati javaslat
A Fővárosi Közgyűlés úgy dönt, hogy:

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.). Főv. Kgy. rendelet 23. § (1) bekezdés a) pontja alapján nyílt pályázati eljárás lefolytatása útján értékesíteni kívánja a Budapest IX., Fővám tér 11-12./Budapest IX. kerület, Közraktár utca 1. sz. „felülvizsgálat alatt”, 37061/7 helyrajzi számon nyilvántartott 12 975 m² alapterületű, „kivett kereskedelmi központ és kulturális központ” megnevezésű ingatlant.
Felkéri a főpolgármestert, hogy a BFVK Zrt. mint a Fővárosi Önkormányzat ügyleti képviselője útján gondoskodjon a Vagyonrendeletben és a Közszolgáltatási szerződésében foglaltak szerint eljárva az értékesítésre irányuló eljárás lefolytatásáról a jelen előterjesztés 2. számú mellékletét képező pályázati kiírásban, illetőleg ahhoz tartozó dokumentációban foglalt feltételek szerint. 

határidő:	2017. december 31.
felelős: 	főpolgármester


A Fővárosi Közgyűlés a Fővárosi Önkormányzat tulajdonában lévő nem lakás céljára szolgáló helyiségek feletti tulajdonosi jogok gyakorlásáról szóló 40/2006. (VII.14) Főv. Kgy. 17. § (1) bekezdés b) pontja, 21/A. § (1) bekezdés a) pontja, valamint a 35.§ (1) és (5) bekezdés alapján biztosított hatáskörében eljárva	a Fővárosi Önkormányzat tulajdonát képező 37061/7 hrsz-ú, Budapest IX., Fővám tér 11-12. szám alatti, Bálna Budapest épületében található, alaprajz szerint 0.3083 számmal jelölt, 63,06 m² alapterületű helyiséget közfeladat ellátásában való közreműködés céljából, versenyeztetési eljárás lefolytatása nélkül, ingyenesen használatba adja a Budapesti Fesztivál- és Turisztikai Központ Nonprofit Kft. részére.
	Jóváhagyja és megköti az előterjesztés 3. számú mellékletekét képező Használati megállapodást, egyúttal felkéri a főpolgármestert, hogy gondoskodjon a megállapodás BFVK Zrt.-vel kötött Közszolgáltatási Keretszerződés 6. számú mellékletét képező igazolás és általános meghatalmazás alapján meghatalmazottként eljáró BFVK Zrt. vezérigazgatója általi aláírásáról.


határidő:	45 nap
felelős: 	főpolgármester

kötelezettséget vállal arra, hogy a Budapesti Fesztivál- és Turisztikai Központ Nonprofit Kft. részére, az „Új Budapestinfo Pont kialakítása a Bálna Budapest épületében” tárgyú feladat megvalósításához nettó 19.655 eFt összegű támogatást biztosít.

az „Új Budapestinfo Pont kialakítása a Bálna Budapest épületében” feladat fedezetének rendezése érdekében csökkenti a „810601 Budapesti Fesztivál- és Turisztikai Központ Nonprofit Kft.” cím kiadási, azon belül az egyéb beruházási célú támogatások áht-n kívülre és az EU-nak előirányzatát 55.345 eFt-tal, továbbá azonos összeggel megemeli a „930001 Általános tartalék” cím kiadási, azon belül tartalékok előirányzatát.

jóváhagyja és megköti az „Új Budapestinfo Pont kialakítása a Bálna Budapest épületében” feladat megvalósításhoz szükséges támogatási szerződést jelen előterjesztés 4.sz. melléklete szerinti tartalommal.


határidő:	a TVI állásfoglalását követő 15 nap
felelős: 	főpolgármester

Felkéri a Főpolgármestert, hogy az eredményes pályázati eljárás során a nyertes ajánlattevőre irányuló döntéssel egyidejűleg terjessze elő a Budapest Főváros Önkormányzat részéről a BFTK Kft.-val valamint a BTM-mel kötendő bérleti szerződést.


határidő:	2017. december 31.
felelős: 	főpolgármester

Határozathozatal módja: 2., 3. 4. számú határozatok minősített, míg a 1., 5., 6.számú határozatok egyszerű szavazattöbbséget igényelnek.

Budapest, 2017. szeptember „       „
	

	Dr. Bagdy Gábor
főpolgármester-helyettes




	Láttam:

	Sárádi Kálmánné dr.
főjegyző









mellékletek:
1. számú melléklet – Az Ingatlan bérlői összetétele
2. számú melléklet – Pályázati dokumentáció
3. számú melléklet – BFTK használati megállapodás tervezet
4. számú melléklet – BFTK támogatási célú megállapodás tervezete
5. számú melléklet – BFTK Kft. alapító okirata
6. számú melléklet – Ügyvédi összefoglaló jogi vélemény (Komfortlevél)
7. számú melléklet – Ingatlan vagyonértékbecslés
8. számú melléklet – Ingóleltár

